El xiquet Roc assisteix a una gran estrena en el Tívoli
2025-07-24

Arribat el primer dimecres de maig en què els ciutadans i ciutadanes de Burjassot del 2020 gaudeixen dels alleujaments que permet la Fase 1, Roc, un xiquet procedent d’un temps indeterminat que va aterrar en el municipi per a amenitzar les setmanes de confinament, arriba amb un nou i sorprenent relat.

En aquesta ocasió, els seguidors i seguidores de Roc assisteixen amb ell al cinema, al gran cinema Tívoli de Burjassot, a gaudir de l’estrena de la pel·lícula “El tesoro del Capitán Tornado”. El més emocionant d’aquella nit de cinema que Roc guarda en la seua memòria, o en la seua imaginació…qui sap, és que la pel·lícula compta amb l’aparició estel·lar d’Antonio Ozores, burjassoter la carrera del qual com a actor, en aquells dies, estava pujant com la pólvora. Per descomptat, en acabar la peli, Roc tindrà ocasió de saludar a Ozores.

A través de la imaginació del xiquet “Roc”, l’àrea de Cultura i Joventut de l’Ajuntament de Burjassot, que treballa per a la dinamització del patrimoni, ha llançat aquesta nova proposta que consisteix a continuar donant a conéixer el patrimoni històric, artístic i cultural de la ciutat, aquesta vegada a través dels ulls i la imaginació d’un xiquet.

Tant el RELAT com el VÍDEO de “El cinema” estan disponibles en la web municipal. La setmana que ve, Roc tornarà amb les seues memòries i amistats amb personatges il·lustres que van habitar el Burjassot d’antany. Amb el pròxim lliurament, Roc gaudirà d’una agradable vesprada passejant per la Devesa del Castell, i conversant amb la seua amiga… Carolina.